
Comisia pentru muncă şi protecţie socială 



Nr.27/059/30 mai 2003
RAPORT

asupra propunerii legislative pentru modificarea şi completarea articolului 11 din Legea care aprobă Ordonanţa de urgenţă a Guvernului nr.102/1999 privind protecţia specială şi încadrarea în muncă a persoanelor cu handicap

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea şi completarea articolului 11 din Legea care aprobă Ordonanţa de urgenţă a Guvernului nr.102/1999 privind protecţia specială şi încadrarea în muncă a persoanelor cu handicap, trimisă cu adresa nr.596 din 25 februarie 2003.


La întocmirea prezentului raport, Comisia a avut în vedere avizul primit de la Consiliul Legislativ, punctul de vedere al Guvernului, precum şi avizele de la următoarele comisii:

1. Comisia pentru drepturile omului, culte şi problemele minorităţilor naţionale
2. Comisia pentru buget, finanţe şi bănci.

Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale şi are ca obiect de reglementare modificarea şi completarea art.11 din Ordonanţa de urgenţă a Guvernului nr.102/1999 privind protecţia specială şi încadrarea în muncă a persoanelor cu handicap, astfel încât să se clarifice unele aspecte ambigue, precum şi instituirea unei facilităţi fiscale  - scutirea de TVA – în beneficiul firmelor de construcţii care efectuează amenajări destinate accesului neîngrădit al persoanelor cu handicap locomotor.
Comisia propune Plenului respingerea propunerii legislative din următoarele considerente:
1. Sintagma folosită în forma actuală – “clădirile instituţiilor publice” – este suficient de cuprinzătoare, nefiind necesare precizări suplimentare.

2. Propunerea de a se scuti firmele de construcţii de la plata TVA pentru lucrările efectuate contravine prevederilor Directivei a VI-a a Consiliului Comunităţii Economice Europene, cu care trebuie să se armonizeze legislaţia ţării noastre în domeniu, precum şi prevederilor Legii nr.24/2000 potrivit cărora proiectele de acte normative trebuie să instituie soluţii legislative corelate cu ansamblul reglementărilor interne, precum şi cu legislaţia comunitară în domeniu.
3. Prin Memorandumul suplimentar de politici economice şi financiare ratificat prin Ordonanţa de urgenţă a Guvernului nr.115/2002, România s-a angajat că nu va introduce scutiri fiscale sau alte noi facilităţi fiscale distorsionate.

La dezbaterea acestei propuneri legislative a participat ca invitat d-na Luminiţa Gheorghiu – Preşedinte al Autorităţii Naţionale pentru Persoanele cu Handicap.
La lucrările comisiei au fost prezenţi 14 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 28 mai 2003, Comisia propune respingerea acesteia cu unanimitate de voturi.
PREŞEDINTE,



SECRETAR,

Smaranda DOBRESCU


Ion MÎNZÎNĂ 

Întocmit, 

